જો તમે દુનિયાની આઠમી અજાયબી સમાન તાજમહેલની અસ્મિતાનો રખરખાવ ન કરી શકતા હોય તો તમારે તેને તોડી નાંખવો જોઈએ, તેમ કેન્દ્ર સરકારની નીતિઓથી રોષે ભરાયેલી સુપ્રીમ કોર્ટે બુધવારે જણાવ્યું હતું. સુપ્રીમ કોર્ટે તાજ મહેલની જાળવણીમાં કેન્દ્ર સરકારની ઉદાસીનતાના મુદ્દે આકરી ઝાટકણી કાઢી હતી અને કહ્યું હતું કે મધ્યકાલીન ઐતિહાસિક સ્મારકને જાળવવાનો કેન્દ્રનો હેતુ નિરાશાજનક છે. સુપ્રીમે તાજ મહેલની જાળવણી અને સુરક્ષા અંગે વિઝન ડોક્યુમેન્ટ તૈયાર નહીં કરવા બદલ ઉત્તર પ્રદેશ સરકારની પણ આકરી ટીકા કરી છે. ‘તમે તાજને બંધ કરી શકો છો. જો તમને એ ના ગમતો હોય તો તમે તેને તોડી પાડી શકો છો,'તેમ દેખીતી રીતે રોષે ભરાયેલા જસ્ટિસ મદન લોકુર અને જસ્ટિસ દીપક ગુપ્તાએ કેન્દ્ર સરકારને કહ્યું હતું.